Dagsorgsentrum waar kleuter glo mishandel is, is toegemaakSkermskoot uit die video Die Petite Bumper-dagsorgsentrum in Rosettenville, suid van Johannesburg, is toegemaak nadat ŉ video aan die lig gekom het van ŉ kleuter wat glo daar vasgebind, se mond toegeplak, en sonder toesig in ŉ badkamer gelaat is. Phumla Williams, ŉ woordvoerder van die Gautengse regering, het Woensdag gesê hulle verwelkom die besluit van die departement van maatskaplike ontwikkeling en die polisie om die sentrum te sluit. “Kindermishandeling kan nie in die land geduld word nie,” het Williams gesê. Die sentrum het Dinsdag in die kollig beland toe die Daily Sun die opspraakwekkende video van die beweerde mishandeling beskikbaar gestel het. Klik hier om die video te sien. Die eienaar van die dagsorgsentrum is intussen in hegtenis geneem en word tans deur die polisie ondervra. Die koerant het berig die kleuter is glo deur die eienaar in ŉ badkamer toegemaak. Die kleuter se arms en bene is vasgebind en haar mond toegeplak, omdat die eienaar na bewering wou televisie kyk. Die kleuter is in ŉ stadium tussen ŉ muur en die toilet vasgekeer. Lees meer hier. – SAPA